b'\n_START_ARTICLE_\nNaprava za no\xc4\x8dno gledanje\n_START_PARAGRAPH_\nNo\xc4\x8dnogled, naprava za no\xc4\x8dno opazovanje oziroma naprava za no\xc4\x8dno gledanje je opti\xc4\x8dna naprava, ki omogo\xc4\x8da predstavitev podob v pogojih teme. Naprave za no\xc4\x8dno gledanje se uporabljajo na voja\xc5\xa1kem in civilnem podro\xc4\x8dju.\n_START_SECTION_\nDelovanje\n_START_PARAGRAPH_\nNaprave za no\xc4\x8dno gledanje so oja\xc4\x8devalniki svetlobe, ki zbirajo in oja\xc4\x8dujejo svetlobo v vidnem in bli\xc5\xbenjem infrarde\xc4\x8dem spektru. Svetloba se zbira s pomo\xc4\x8djo le\xc4\x8d, nato pa se usmeri na fotokatodo, ki svetlobo pretvori v tok elektronov. Tok elektronov se nato z uporabo visoke napetosti pospe\xc5\xa1i, s \xc4\x8dimer se energija elektronov povi\xc5\xa1a. Elektroni nato zadenejo zaslon iz fosforja, ki snop elektronov pretvori nazaj v vidno sliko. Zaradi dejstva, da je \xc4\x8dlove\xc5\xa1ko oko najbolj ob\xc4\x8dutljivo za zeleno barvo, tudi fosfor generira sliko v zeleni barvi._NEWLINE_Prve naprave (ozna\xc4\x8dene tudi kot Generacija 0), ki so se pojavile v tridesetih letih, so bile dokaj neu\xc4\x8dinkovite in so zahtevale aktivno osvetljevanje opazovane okolice z virom infrarde\xc4\x8de svetlobe, kar je pomenilo, da so bili uporabniki takih naprav opazni za druge uporabnike. _NEWLINE_Kasnej\xc5\xa1e razli\xc4\x8dice so dosegle bolj\xc5\xa1o u\xc4\x8dinkovitost z uporabo bolj ob\xc4\x8dutljivih materialov za izdelavo fotokatod in na\xc4\x8dini za pove\xc4\x8devanje \xc5\xa1tevila elektronov. Prve uporabne razli\xc4\x8dice so uporabljale kaskado ve\xc4\x8d oja\xc4\x8devalnikov svetlobe, kar je pomenilo nekoliko ve\xc4\x8djo dimenzijo naprave. To je omogo\xc4\x8dilo pasivno delovanje na podlagi \xc5\xa1ibke svetlobe (npr. zvezd), brez potrebe po aktivnem IR osvetljevanju, zato je bila ta zasnova pogosta pri oja\xc4\x8devalnikih svetlobe prve generacije._NEWLINE_Pri 2. in 3. generaciji je velik napredek omogo\xc4\x8dila uvedba mikrokanalne plo\xc5\xa1\xc4\x8de, ki generira sekundarne elektrone in s tem dose\xc5\xbee ve\xc4\x8dje oja\xc4\x8denje svetlobe z manj\xc5\xa1im popa\xc4\x8denjem slike. Mikrokanalna plo\xc5\xa1\xc4\x8da pa pri delovanju ustvarja tudi pozitivne ione, ki se nalagajo na fotokatodo in v relativno kratkem \xc4\x8dasu mo\xc4\x8dno zmanj\xc5\xa1ajo njeno ob\xc4\x8dutljivost, zato se uporabljajo nanosi, ki prepre\xc4\x8dijo oddajanje pozitivnih ionov._NEWLINE_Napetost za pospe\xc5\xa1evanje elektronov je bila pri zgodnej\xc5\xa1ih napravah konstantna. Pri modernih oja\xc4\x8devalnikih svetlobe se njena jakost spreminja v odvisnosti od okoli\xc5\xa1ke svetlobe, kar je uporabno pri delu v spreminjajo\xc4\x8dih pogojih osvetlitve okolice, omogo\xc4\x8da pa tudi pove\xc4\x8danuje \xc5\xbeivljenjske dobe oja\xc4\x8devalnika svetlobe.'